b'\n_START_ARTICLE_\nDavorin \xc5\xbdunkovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je kon\xc4\x8dal v rojstnem kraju, gimnazijo pa v Mariboru. Odlo\xc4\x8dil se je za voja\xc5\xa1ki poklic; kon\xc4\x8dal je kadetnico v Innsbrucku._NEWLINE_Kot \xc4\x8dastnik je slu\xc5\xbeil na Moravskem, v \xc5\xa0leziji, Hercegovini in \xc4\x8crni gori. Po razpadu Avstro-Ogrske se je na poziv Maistra vrnil v Maribor, kjer je postal predavatelj in ravnatelj sedemrazredne voja\xc5\xa1ke realke. Ko se je izoblikovala Vojska Kraljevine Jugoslavije, je bil preme\xc5\xa1\xc4\x8den v Ni\xc5\xa1. Leta 1921 je bil na lastno \xc5\xbeeljo upokojen (dosegel je \xc4\x8din podpolkovnika); vrnil se je v Maribor. V letih 1923\xe2\x88\x921931 je bil honorarni knji\xc5\xbeni\xc4\x8dar \xc5\xa0tudijske knji\xc5\xbenice v Mariboru. Pod vplivom gimnazijskih u\xc4\x8diteljev Josipa \xc5\xa0umana in Davorina Trstenjaka se je ljubiteljsko ukvarjal z jezikoslovjem, toponomastiko in slovansko arheologijo. V publicisti\xc4\x8dni dejavnosti, \xc4\x8dlanke je pisal v sloven\xc5\xa1\xc4\x8dini, \xc4\x8de\xc5\xa1\xc4\x8dini in nem\xc5\xa1\xc4\x8dini, je izhajal iz prepri\xc4\x8danja o avtohtonosti Slovanov v srednji Evropi; njihove jezikovne sledi je dokazoval do zadnje ledene dobe. Pritegovala ga je domnevna zveza med Slovani in Etru\xc5\xa1\xc4\x8dani, germanske rune je imel za slovanski \xc4\x8drkopis. V leposlovje je za\xc5\xa1el z nem\xc5\xa1kimi dramskimi besedili. Med drugim je napisal libreto za romanti\xc4\x8dno baletno pantomimo o zlatorogu in trentarskem lovcu Zlatorog (Krom\xc4\x9b\xc5\x99\xc5\xbe, 1913)._NEWLINE_\xc5\xbdunkovi\xc4\x8d je najbolj znan kot utemeljitelj venetologije.'